
BIROUL PERMANENT

AL CAMEREI DEPUTAŢILOR

DOMNULUI PREŞEDINTE

ION DIACONESCU



Vă înaintăm alăturat Raportul la proiectul de Lege privind unele măsuri pentru asigurarea drepturilor de proprietate intelectuală în cadrul operaţiunilor de vămuire.



La întocmirea raportului s-a avut în vedere:



- avizul Comisiei juridice, de disciplină şi imunităţi;



- avizul Comisiei pentru cutură, arte, mijloace de informare în masă;



- avizul Comisiei pentru buget, finanţe şi bănci;



- avizul Consiliului Legislativ.

PREŞEDINTE,

Dan Ioan Popescu

Expert,

Viorela Gondoş

R A P O R T

asupra proiectului de Lege privind unele măsuri pentru asigurarea drepturilor de proprietate intelectuală în cadrul operaţiunilor de vămuire



Cu adresa nr.228 din 14 iunie 1999 Biroul Permanent al Camerei Deputaţilor în conformitate cu prevederile art.86 din Regulamentul Camerei Deputaţilor a sesizat în fond Comisia pentru industrii şi servicii cu dezbaterea şi avizarea acestui proiect de lege.



În urma dezbaterii în şedinţa din data de 16.03.2000 a proiectului de lege menţionat mai sus, având în vedere şi avizele favorabile primite de la  Consiliul Legislativ, Comisia juridică, de disciplină şi imunităţi, Comisia pentru cultură, arte, mijloace de informare în masă şi Comisia pentru buget, finanţe şi bănci, comisia a hotărât cu unanimitate de voturi avizarea favorabilă şi trimiterea lui spre dezbatere în plenul Camerei Deputaţilor cu amendamente admise - anexa 1 şi amendamente respinse - anexa 2.

Obiectul prezentului proiect de lege îl constituie instituirea unor dispoziţii care să reglementeze competenţa autorităţilor vamale pentru asigurarea respectării drepturilor de proprietate intelectuală în cadrul operaţiunilor de vămuire.

Baza acestui proiect de lege îl constituie:

- Regulamentul (CE) nr.3295/1994 al Consiliului Uniunii Europene;

- Regulamentul (CE) nr.1367/1995al Consiliului Uniunii Europene;

- Regulamentul (CE) nr.241/1999 al Consiliului Uniunii Europene;

- Secţiunea IV din TRIPS - Acord privind drepturile de proprietate intelectuală legate de comerţ - capitol "Măsuri la frontieră" - (acord ratificat prin Legea 133/1994).

Proiectul de lege stabileşte participarea autorităţilor vamale, într-o măsură eficace, la acţiunile îndreptate împotriva contrafacerilor de mărfuri şi a mărfurilor pirat şi oferă titularilor de drepturi de proprietate intelectuală posibilitatea de a lua măsuri destinate protejării acestor drepturi.

Dispoziţiile legii se vor aplica pe tot teritoriul vamal, mărfurilor destinate a fi plasate sub regimurile vamale definitive de import sau export cât şi mărfurilor plasate sub un regim vamal suspensiv sau în zone libere.

Sunt exceptate de la prevederile proiectului de lege bunurile aflate în bagajele călătorilor sau în colete pentru uz personal în cadrul regimului vamal aplicabil călătorilor şi altor persoane fizice.

Aria de aplicabilitate a proiectului de lege se referă la:

1. drepturi de autor;

2. drepturi conexe;

3. dreptul asupra mărcilor de fabrică sau de comerţ;

4. dreptul asupra modelelor şi desenelor.

În raport cu obiectul şi conţinutul său, proiectul de lege se încadrează în categoria legilor ordinare.

PREŞEDINTE,

Dan Ioan Popescu

Expert,

Viorela Gondoş

